**Pranešimas žiniasklaidai**

2025 vasario 28 d.

**Ar saugi Lietuvoje staigiai išpopuliarėjusi parduotuvė „Shein“?**

**Taip lengviau: greitasis skaitymas**

|  |
| --- |
| * **Daug Lietuvos žmonių tampant nuotolinių sukčių aukomis, būtina išlikti budriems apsiperkant net ir populiariose el. parduotuvėse** * **Prieš kelerius metus el. parduotuvė „Shein“ patyrė duomenų nutekėjimo atvejį ir gavo nemenką baudą** * **Norintiems apsipirkti rekomenduojama naudoti atskirą el. pašto adresą ir saugias mokėjimo sistemas** * **Vertinant prekių kokybę, atsiliepimų reikėtų ieškoti trečiųjų šalių platformose** |

**Apgaulės schemoms tobulėjant ir daug Lietuvos žmonių tampant nuotolinių sukčių aukomis, būtina didinti budrumą apsiperkant internetu. Viena tokių el. parduotuvių – žaibiškai Lietuvoje išpopuliarėjusi, bet gana prieštaringai vertinama Kinijos greitosios mados prekybininkė „Shein“. Kaip apsipirkti saugiai ir apsaugoti savo duomenis, kad šie neatsidurtų sukčių rankose, rašoma pranešime žiniasklaidai.**

„Shein“ verslo modelis pagrįstas itin greita, masine drabužių gamyba ir jų prekyba internetu. Kritikai pažymi, kad šioje el. parduotuvėje parduodami ypač pigūs drabužiai nebūtinai atitinka aukščiausius ir griežtus Europos kokybės standartus. Taip pat gali pasitaikyti atvejų, kai įsigytos prekės neatitinka internete pateikto vaizdo, todėl gali pažeisti vartotojų teises. Vis tik prekybos platforma išskirtinai žemomis kainomis vilioja žmones, ypač jaunimą“, – pasakoja Karolis Špiliauskas, „Bitės Profas“.

**Grėsmė asmeniniams duomenims**

„Shein“ svetainė ir programėlė, pasak eksperto, atrodo saugios. Vis tik perkant internetu, net ir iš populiarių el. parduotuvių, būtina išlikti budriems.

„Shein“ parduotuvės svetainė ir programėlė naudoja SSL technologiją. Duomenys tarp pirkėjo naršyklės ir serverio – šifruojami, o mokėjimai – saugūs. „Shein“ programėlę galima atsisiųsti iš „Google Play“ bei „App Store“. Šios programėlių parduotuvės turi aukštus saugumo standartus“, – sako išmaniųjų įrenginių ekspertas K. Špiliauskas.

Vis tik prieš kelerius metus JAV „Shein“ skirta beveik 2 mln. dolerių bauda. Bauda skirta dėl duomenų saugumo pažeidimo bei trečiosioms šalims atskleistų milijonų klientų asmens duomenų, dėl ko jiems buvo siunčiami nepageidaujami el. laiškai.

„Nutekinti el. pašto adresai leidžia sukčiams įtraukti žmones į kenkėjiškų laiškų kampanijas. Tai yra būdas sukčiams gauti daugiau jautrios informacijos apie žmogų ar įtikinti atidaryti kenkėjiškus priedus. Dar daugiau galimybių vykdyti nusikaltimus sukčiams atveria pavogtas vardas, gimimo data, adresas, įvairių dokumentų numeriai, mokėjimų duomenys ir slaptažodžiai“, – pasakoja „Bitės Profas“.

**Pataria, kaip apsipirkti saugiau**

Jei net ir įvertinę nuogąstavimus, nusprendėte apsipirkti „Shein“ el. parduotuvėje, svarbiausia tą daryti saugiai.

„Pirma, reikėtų kritiškai vertinti prekybos platformoje siūlomų prekių kokybę bei pasiūlymus. Net jei norima prekė kitų klientų apžvalgose vertinama 5, nėra garantijos, jog tai – tikri atsiliepimai. Šiuo atžvilgiu pravartu perversti atsiliepimų skiltis nepriklausomuose puslapiuose – „Truspilot“, „Reddit“, „Yelp“ ir kituose“, – akcentuoja „Bitės“ išmaniųjų įrenginių ekspertas K. Špiliauskas.

Apmokant už pirkinius patariama naudoti apsaugotas mokėjimo sistemas „Apple Pay“ ar „Google Pay“, taip pat vienkartines virtualias debeto korteles ar tik tokiems pirkiniams skirtą kortelę, kurios sąskaitoje laikoma nedidelė pinigų suma. Tai sumažina riziką, jog duomenų nutekėjimo atveju prarasite pinigus.

„Apsiperkant „Shein“ ar panašioje parduotuvėje, geriausia naudoti ne pagrindinį, o atskirą el. pašto adresą, skirtą tik pirkimams internetu. Venkite dalintis ir kitais duomenimis – gimimo data, telefono numeriu, jei to nebūtina nurodyti. Kibernetiniai sukčiai taikosi ne tik į jūsų pinigus, bet ir asmens duomenis, kuriuos vėliau panaudotų įsilauždami į jūsų socialinių tinklų, pašto paskyras“, – pataria „Bitės Profas“.

Pasak K. Špiliausko, apsaugoti duomenis gali padėti el. pašto saugumo sprendimas, kuris nuolat tikrina, ar nebuvo nutekinti su el. paštu siejami asmeniniai duomenys ar slaptažodžiai. Pastebėjus bet kokį įtartiną veiksmą, žmogus apie jį nedelsiant įspėjamas – gali greitai reaguoti ir užkirsti kelią galimoms sukčių atakoms.

**Didžiausias ginklas – jūsų budrumas**

Svarbu naudotis ir saugiu internetu – apsiperkant internete nesijunkite prie viešo „Wi-Fi“ tinklo. Jis – labiau pažeidžiamas ir gali būti naudojamas nusikaltėlių virusams bei kenkėjiškoms programėlėms platinti. Patariama ir neatlikti mokėjimų viešose vietose, kur kompiuterio ar telefono ekraną gali matyti pašaliniai.

„Bitės“ ekspertas primena, kad laukiant siuntinio vertėtų neprarasti budrumo. Pastaruoju metu dažnas sukčiavimas žinutėmis, pranešant apie neva gautą siuntinį ar būtinus atlikti veiksmus – atnaujinti adresą, patikslinti gavėją ir pan.

„Gavus tokią žinutę įsitikinkite, ar sutampa jos siuntėjas su parduotuvės ar įmonės pavadinimu. Patikrinkite siuntos numerį, ar sutampa pirkinio ir žinutėje esanti nuoroda. Oficiali parduotuvė retai naudoja sutrumpintas nuorodas – bit.ly ar wa.me. Sukčius taip pat išduoda rašybos ir gramatikos klaidos“, – dėsto K. Špiliauskas.

Sukčiavimo atvejų skaičius internete – tik didės, tad geriausias būdas apsisaugoti – mūsų budrumas.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, [Jaunius.Spakauskas@bite.lt](mailto:Jaunius.Spakauskas@bite.lt)